
Text rozhodnutia
Súd: Krajský súd Bratislava Spisová značka: 12Sp/78/2014 Identifikačné číslo súdneho spisu: 1014201778 Dátum vydania rozhodnutia: 06. 06. 2016 Meno a priezvisko sudcu, VSÚ: JUDr. Ľubomír Šramko ECLI: ECLI:SK:KSBA:2016:1014201778.1 Uznesenie Krajský súd v Bratislave v právnej veci navrhovateľa: J. J. S., bytom Č. XX, L. proti odporcovi: Centrum právnej pomoci so sídlom Námestie slobody 12, Bratislava o opravnom prostriedku navrhovateľa zo dňa 15.10.2014 voči rozhodnutiu odporcu Sp. zn.: 7729/2014-KaBa, ČRZ: 56034/21014 zo dňa 24.9.2014 takto r o z h o d o l : Krajský súd v Bratislave konanie z a s t a v u j e . Krajský súd v Bratislave p o s t u p u j e vec na ďalšie konanie riaditeľke Centra právnej pomoci so sídlom Námestie slobody 12, Bratislava, príslušnej na jej prejednanie a rozhodnutie. Žiaden z účastníkov konania nemá právo na náhradu trov tohto konania o d ô v o d n e n i e : Prostredníctvom odporcu bol Krajskému súdu v Bratislave (ďalej len „súd“) doručený opravný prostriedok (odvolanie) navrhovateľa voči napadnutému rozhodnutiu odporcu Sp. zn.: 7729/2014-KaBa, ČRZ: 56034/21014 zo dňa 24.9.2014. Týmto rozhodnutím odporca za použitia § 30 ods. 1 písm. d) zák. č. 71/1967 Zb. o správnom konaní (správny poriadok) zastavil konanie o navrhovateľovom nároku na poskytnutie právnej pomoci (z dôvodu, že navrhovateľ neodstránil v stanovenej lehote vady podanej žiadosti o poskytnutie právnej pomoci). Dňa 21.10.2014 navrhovateľ doručil odporcovi odvolanie voči napadnutému rozhodnutiu odporcu, datované 15.10.2014. Podľa § 25 ods. 1 zák. č. 327/2005 Z.z. o poskytovaní právnej pomoci osobám v materiálnej núdzi a o zmene a doplnení zákona č. 586/2003 Z.z. o advokácii a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 8/2005 (ďalej len zákon poskytovaní právnej pomoci“) na konanie o nároku na poskytnutie právnej pomoci a o súvisiacich nárokoch podľa tohto zákona sa vzťahuje všeobecný predpis o správnom konaní. Podľa § 30 ods. 1 písm. d) správneho poriadku správny orgán konanie zastaví, ak účastník konania na výzvu správneho orgánu v určenej lehote neodstránil nedostatky svojho podania a bol o možnosti zastavenia konania poučený. Podľa § 53 správneho poriadku proti rozhodnutiu správneho orgánu má účastník konania právo podať odvolanie, pokiaľ zákon neustanovuje inak alebo pokiaľ sa účastník konania odvolania písomne alebo ústne do zápisnice nevzdal. Podľa § 58 správneho poriadku (1) Ak osobitný zákon neustanovuje inak, odvolacím orgánom je správny orgán najbližšieho vyššieho stupňa nadriadený správnemu orgánu, ktorý napadnuté rozhodnutie vydal. (2) O odvolaní proti rozhodnutiu orgánu právnickej osoby rozhoduje útvar ustanovený zákonom, a ak ho zákon neustanovuje, útvar určený jej štatútom; ak taký útvar nie je, rozhoduje orgán, ktorý ju zriadil alebo založil. (3) Ak nemožno odvolací orgán určiť podľa odsekov 1 a 2, rozhoduje vedúci správneho orgánu na základe návrhu ním ustanovenej osobitnej komisie. Podľa Článku 5 ods. 5 Štatútu Centra právnej pomoci z 9. mája 2014 ak zákon neustanovuje inak, odvolacím orgánom centra v zmysle osobitného predpisu je riaditeľ. V odvolacom konaní rozhoduje riaditeľ na základe návrhu ním ustanovenej osobitnej komisie. Podľa § 10 ods. 5 zákona o poskytovaní právnej pomoci centrum rozhodne o žiadosti do 30 dní od doručenia žiadosti, ktorá spĺňa náležitosti podľa odseku 1; túto lehotu nemožno predĺžiť. Proti rozhodnutiu, ktorým sa priznáva nárok na poskytnutie právnej pomoci, nie je možné podať opravný prostriedok. Ak centrum rozhodne, že nárok na poskytnutie právnej pomoci nepriznáva, možno v lehote 15 dní od doručenia rozhodnutia podať prostredníctvom centra odvolanie na príslušný krajský súd, o čom centrum žiadateľa náležite poučí v odôvodnení rozhodnutia. Po doručení návrhu súd skúmal či sú splnené podmienky, za ktorých môže konať vo veci (§ 103 Občianskeho súdneho poriadku - ďalej len „O.s.p.“). Podľa ust. § 246c ods. 1 O.s.p. pre riešenie otázok, ktoré nie sú priamo upravené v tejto časti, sa použijú primerane ustanovenia prvej, tretej a štvrtej časti tohto zákona. Opravný prostriedok je prípustný, len ak je to ustanovené v tejto časti. Proti rozhodnutiu Najvyššieho súdu Slovenskej republiky opravný prostriedok nie je prípustný. Podľa ust. § 104 ods. 1 O.s.p. ak ide o taký nedostatok podmienky konania, ktorý nemožno odstrániť, súd konanie zastaví. Ak vec nespadá do právomoci súdov alebo ak má predchádzať iné konanie, súd postúpi vec po právoplatnosti uznesenia o zastavení konania príslušnému orgánu; právne účinky spojené s podaním návrhu na začatie konania zostávajú pritom zachované. Ako to je zrejmé z obsahu napadnutého rozhodnutia, odporca po podaní žiadosti navrhovateľa o poskytnutie právnej pomoci v ním označenej veci nerozhodol meritórne, teda nerozhodol o nepriznaní poskytnutia právnej pomoci, ale konanie zastavil procesným rozhodnutím z dôvodu neodstránenia vád podanej žiadosti postupom podľa § 30 ods. 1 písm. d) správneho poriadku. Funkčná príslušnosť súdu na preskúmavanie meritórnych rozhodnutí odporcu je obsiahnutá v jednotlivých ustanoveniach zákona o poskytovaní právnej pomoci (napr. § 10 ods. 5, § 14 ods. 2). Napadnuté rozhodnutie odporcu nie je meritórnym rozhodnutím, ale rozhodnutím procesnej povahy, ktorým nebolo rozhodnuté vo veci samej. S poukazom na vyššie citované zákonné ustanovenia a na zistený stav veci sa posúdenie podaného opravného prostriedku riadi správnym poriadkom. Teda na posúdenie a rozhodnutie podaného opravného prostriedku (odvolania) sa použijú príslušné ustanovenia Štvrtej časti správneho poriadku. Pretože preskúmanie napadnutého rozhodnutia odporcu nespadá do právomoci súdu, súd za použitia ust. § 104 ods. 1 O.s.p. rozhodol o zastavení konania na súde, pričom vec postúpil vecne príslušnej riaditeľke odporcu na ďalšie konanie ako vedúcej správneho orgánu, ktorý napadnuté rozhodnutie vydal. O trovách konania súd rozhodol v súlade s analogickým použitím ust. § 146 ods. 1, písm. c) O.s.p., tak, že nepriznal žiadnemu z účastníkov konania právo na náhradu trov konania a to s poukazom na skutočnosť, že konanie bolo zastavené. Po právoplatnosti tohto uznesenia bude celý spisový materiál doručený riaditeľke odporcu na prejednanie a rozhodnutie o podanom odvolaní. Poučenie: Proti tomuto uzneseniu odvolanie nie je prípustné (§ 246c O.s.p.).

